CELEX: 62007TN0135
Language: el
Date: 2007-04-19 00:00:00
Title: Υπόθεση T-135/07: Προσφυγή της 19ης Απριλίου 2007 — Ιταλία κατά Επιτροπής

23.6.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 140/38
            
         Προσφυγή της 19ης Απριλίου 2007 — Ιταλία κατά Επιτροπής
   (Υπόθεση T-135/07)
   (2007/C 140/63)
   Γλώσσα διαδικασίας: η ιταλική
   Διάδικοι
   
      Προσφεύγουσα: Ιταλική Δημοκρατία (εκπρόσωπος: G. Aiello, avvocato)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει, δυνάμει του άρθρου 230 της Συνθήκης ΕΚ, την απόφαση που περιέχεται στο έγγραφο της 7ης Φεβρουαρίου 2007, το οποίο πρωτοκολλήθηκε με αριθμό 3585, του Γενικού Διευθυντή της Γενικής Διευθύνσεως Γεωργίας της Επιτροπής·
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Ισχυρισμοί και κύρια επιχειρήματα
   Η Κυβέρνηση της Ιταλικής Δημοκρατίας άσκησε ενώπιον του Πρωτοδικείου των Ευρωπαϊκών Κοινοτήτων προσφυγή αποσκοπούσα στην ακύρωση, δυνάμει του άρθρου 230 της Συνθήκης ΕΚ, της αποφάσεως που περιέχεται στο έγγραφο της 7ης Φεβρουαρίου 2007, το οποίο πρωτοκολλήθηκε με αριθμό 3585, του Γενικού Διευθυντή της Γενικής Διευθύνσεως Γεωργίας της Επιτροπής, με την οποία απορρίφθηκε η αίτηση των ιταλικών αρχών περί θεσπίσεως ειδικών μέτρων στηρίξεως της ιταλικής αγοράς κρέατος πουλερικών δυνάμει του άρθρου 14 του κανονισμού (ΕΟΚ) 2777/75 του Συμβουλίου, της 29ης Οκτωβρίου 1975, περί κοινής οργανώσεως αγοράς στον τομέα του κρέατος πουλερικών (1), καθόσον αφορά τους νεοσσούς που εξαλείφθηκαν στις ζώνες οι οποίες επλήγησαν από τη γρίπη των πτηνών και οι οποίες υπήχθησαν σε περιοριστικά της κυκλοφορίας κτηνιατρικά μέτρα μεταξύ Δεκεμβρίου 1999 και Σεπτεμβρίου 2003.
   Προς στήριξη της προσφυγής, η Ιταλική Κυβέρνηση προέβαλε τους ακόλουθους ισχυρισμούς:
   
               —
            
            
               Παραβίαση της αρχής της απαγορεύσεως των διακρίσεων μεταξύ κοινοτικών παραγωγών, η οποία διατυπώνεται στο άρθρο 34, παράγραφος 2, δεύτερο εδάφιο, ΕΚ, καθ' ό μέτρο η καθής έλαβε ειδικά μέτρα στηρίξεως της αγοράς μόνο σε σχέση με τον τομέα των αυγών εκκόλαψης, ενώ αρνήθηκε, με την προσβαλλόμενη απόφαση, τη λήψη ανάλογων μέτρων σε σχέση με τον τομέα του κρέατος πουλερικών.
            
         
               —
            
            
               Κατάχρηση εξουσίας και πρόδηλη πλάνη εκτιμήσεως εκ μέρους της Επιτροπής.
               Συναφώς, η προσφεύγουσα ισχυρίζεται ότι, προκειμένου να επιτευχθεί ο επιδιωκόμενος από τον κανονισμό 2777/75 στόχος, η Επιτροπή όφειλε να λάβει ειδικά μέτρα στηρίξεως της ιταλικής αγοράς κρέατος πουλερικών, ήτοι του πτηνοτροφικού τομέα που υπέστη, μακράν, τις μεγαλύτερες βλάβες στην Ιταλία. Αντιθέτως, παρά τα επανειλημμένα αιτήματα που υπέβαλε η προσφεύγουσα, η Επιτροπή αρνήθηκε να το πράξει, περιοριζόμενη να λάβει μέτρα στηρίξεως μόνον υπέρ του τομέα των αυγών εκκόλαψης, ο οποίος ήταν ο τομέας που επλήγη λιγότερο στην Ιταλία από τα περιοριστικά μέτρα και ο οποίος ήταν, κατ' ουσίαν, ο μόνος τομέας που επλήγη στις Κάτω Χώρες. Ενεργώντας κατ' αυτόν τον τρόπο, η Επιτροπή επροτίθετο σαφώς να προορίσει για τους Ολλανδούς παραγωγούς το μεγαλύτερο μέρος των διαθέσιμων πόρων, μειώνοντας στο ελάχιστο τη χορηγούμενη στους Ιταλούς παραγωγούς αποζημίωση.
            
         
               —
            
            
               Εσφαλμένη ερμηνεία και παράβαση του άρθρου 14 του κανονισμού 2777/75, καθώς και πρόδηλη πλάνη εκτιμήσεως.
               Κατά την προσφεύγουσα, και σε αντίθεση με ό,τι υποστηρίζει η καθής, το άρθρο 14 του εν λόγω κανονισμού δεν τυγχάνει εφαρμογής μόνον όταν οι ανισορροπίες στην αγορά οφείλονται στην αδυναμία των παραγωγών, οι οποίοι ευρίσκονται σε μια ζώνη που υπόκειται σε επιτήρηση και προστασία, να έχουν πρόσβαση στην αγορά εκτός της ζώνης αυτής. Συγκεκριμένα, η Επιτροπή θα μπορούσε να λάβει ειδικά μέτρα στηρίξεως, προκειμένου να εξισορροπήσει την αγορά που επλήγη από περιορισμούς της ελεύθερης κυκλοφορίας που απορρέουν από την εφαρμογή μέτρων τα οποία αποσκοπούν στην καταπολέμηση των ασθενειών των ζώων, ανεξαρτήτως του αν οι εν λόγω περιορισμοί αφορούν τα προϊόντα που εισέρχονται σε μια συγκεκριμένη ζώνη ή εξέρχονται από αυτή.
            
         
               —
            
            
               Τέλος, παραβίαση των αρχών της χρηστής διοικήσεως, της αμεροληψίας, της επιείκειας και της διαφάνειας.
            
         
      (1)  ΕΕ ειδ.έκδ. 03/14, σ. 71.